Өрттү автоматтык түрдө аныктоо жана өчүрүү системалары менен корголууга жаткан имараттардын, курулмалардын, жайлардын жана жабдуулардын тизмегине 1-тиркеме

1. Өрттү автоматтык түрдө аныктоо жана өчүрүү системалары менен корголууга жаткан имараттардын, курулмалардын, жайлардын жана жабдуулардын тизмегинде (мындан ары – Тизмек) төмөнкүдөй негизги түшүнүктөр колдонулат:

1) автоматтык өрт өчүрүүчү орнотмо (АӨО) – өрт сигнализациясынан же адамдын кийлигишүүсүз өрттү аныктоочу өзүнүн техникалык каражаттарынан башкаруу сигналын алгандан кийин өрт өчүрүүчү затты берүүнү (чыгарууну), ошондой эле тышкы чынжырларга өрт сигналынын берилүүсүн камсыз кылуучу өрт өчүрүүчү орнотмо;

2) камера – өндүрүш процессинин технологиялык талаптарына ылайык келген, адатта минус 30°Стан плюс 5°Сга чейинки температура диапазонунда температура режимин кармап туруу үчүн жасалма муздатуу, продукцияны ченемдик документтерде белгиленген мезгил ичинде сапаттык көрсөткүчтөрүн жана товардык көрүнүшүн өзгөртүүсүз күтүү жана сактоо системасы менен жабдылган жай;

3) өрт өчүрүүчү зат – күйүүнү токтотуу үчүн шарттарды түзүүгө мүмкүндүк берүүчү физикалык жана химиялык касиеттерге ээ болгон зат;

4) өрт өчүрүүчү орнотмо – өрт өчүрүүчү затты чыгаруу жолу менен өрттү өчүрүүчү стационардык техникалык каражаттардын жыйындысы;

5) автономдуу өрт өчүрүүчү орнотмо (АвтӨО) – тышкы электр булактарынан жана башкаруу системаларынан көз карандысыз иштеген, өрт сигналынын тышкы чынжырларга берилишин камсыз кылуучу автоматтык өрт өчүрүүчү орнотмо;

6) автономдуу өрт өчүрүүчү түзүлүш (АӨТ) – өрттү өчүрүүгө арналган, өрттүн коркунучтуу факторлорунун таасири менен ишке киргенде өрт өчүрүүчү каражаттын бөлүнүп чыгышын камсыз кылуучу стационардык техникалык түзүлүш;

7) нымдуу процесстери бар бөлмө – 12ден 24°Сга чейинки температурада ички абанын нымдуулугу 75 %дан жогору, ошондой эле 24°Стан жогору температурада ички абанын нымдуулугу 60 %дан жогору болгон бөлмө;

8) өнөр жай муздаткычы – өндүрүштүк объекттин аймагындагы продукцияны муздатуу, тоңдуруу, кайра иштетүү жана сактоо үчүн арналган жайларда жасалма аба муздаткычы бар имарат же курулуш.

2. Имаратты жана анын айрым жайларын автоматтык өрт өчүрүүчү орнотмо (мындан ары – АӨО) жана (же) автоматтык өрттү аныктоо сигнализациясы (мындан ары – АӨС) менен коргоонун зарылдыгын аныктоодо биринчи кезекте имаратты жалпысынан коргоонун зарылдыгын аныктоо керек (“Имараттар” бөлүмүнө ылайык), андан кийин имараттын курамына кирген ар бир курулманы (“Курулмалар” бөлүмүнө ылайык) жана жайды (“Жайлар” бөлүмүнө ылайык) коргоо зарылдыгын аныктоо жана акырында имараттын жайларында жайгашкан жабдууларды коргоо зарылдыгын аныктоо (“Жабдуу” бөлүмүнө ылайык) керек. Мында Тизмекте көрсөтүлгөн талаптар менен катар ушул тиркеменин жоболору дагы эске алынат.

3. Тизмекте имарат деп бүтүндөй имарат же имараттын калган бөлүгүнөн 1-типтеги өрткө каршы дубалдар менен бөлүнгөн өрт бөлүгү түшүнүлөт. Жер астында жана жер үстүндө бөлүктөрү бар, өзүнчө авариялык чыгуулары бар өз алдынча өрт бөлүктөрүнө бөлүнгөн имараттар үчүн Тизмектин контекстинде бул бөлүктөр (жер үстүндөгү жана жер астындагы) өзүнчө имараттар катары каралууга жол берилет.

Тизмектин “Жайлар” бөлүмүндө жайдын аянтынын ченемдик көрсөткүчү деп өрткө туруктуулук чеги менен өрткө каршы тосмолор катары классификацияланган тосмо конструкциялар менен бөлүнгөн имараттын же курулманын бөлүгүнүн аянты түшүнүлөт:

– бөлмө ортосундагы дубалдар – EI 45тен кем эмес,

– дубалдар жана тосмолор – REI 45тен кем эмес.

Көрсөтүлгөн өрткө туруктуулук чеги бар тосмо конструкциялар менен бөлүнгөн бөлүктөрдү (жайларды) камтыбаган имараттар жана курулмалар үчүн Тизмектин “Жайлар” бөлүмүндө жайдын аянтынын ченемдик көрсөткүчү деп имараттын же курулманын тышкы тосмо конструкциялар менен бөлүнгөн аянты эсептелет.

4. АӨО тиби, өчүрүү ыкмасы, өрт өчүрүүчү заттардын түрү, АӨС жабдууларынын тиби корголуучу объекттердин технологиялык, конструктордук жана көлөмдүк-пландоо өзгөчөлүктөрүнө жараша, долбоорлоо, АӨО жана АӨС системаларын куруу жаатындагы башка ченемдик-укуктук документтердин талаптарына ылайык Тизмекти эске алуу менен долбоорлоочу уюм тарабынан аныкталат.

Тизмектин 3, 7, 8, 9, 11, 13, 14-пункттарында, ошондой эле 48–53, 61–66, 69–81-пункттарында саналган имараттар жана жайлар АӨС колдонууда түтүн аныктоо жабдуусу менен же болбосо түтүнгө жооп берүүчү айкалышкан же мультикритерийлүү өрт кабарлоочулары (тамак бышыруучу жайлардан тышкары) менен жабдылышы керек.

5. Тизмекте көрсөтүлгөн имараттарда жана курулмаларда бардык жайлар аянтына карабастан АӨО жана (же) АӨС менен корголууга тийиш, төмөнкүлөрдөн тышкары:

1) нымдуу процесстер, душ, сүзүүчү бассейндер, сантүйүндөр, жуугучтары бар;

2) венткамералар (А же В категориясындагы өндүрүштүк жайларды тейлеген тартып чыгаруучудан тышкары), насостук суу менен жабдуучулар, бойлердик, жылытуу пункттары;

3) өрт коркунучу боюнча В4 (Ф1.1, Ф1.2, Ф2.1, Ф4.1 жана Ф4.2 функционалдык өрт коркунучу класстарындагы имараттардагы В4 категориясындагы жайларды кошпогондо) жана Д категориялары;

4) тепкич бөлүктөрү;

5) тамбур жана тамбур-шлюздар;

6) чатырлар (Ф1.1, Ф1.2, Ф2.1, Ф4.1 жана Ф4.2 функционалдык өрт коркунучу класстарындагы имараттардын чатырларынан тышкары).

Лифт холлдорунда жана коопсуз аймактарда лифт холлу эвакуация жолу катары пайдаланылбаган шартта АӨС гана орнотулушу керек.

6. Эгерде АӨО менен жабдыла турган жайдын аянты имараттын, курулманын жалпы аянтынын 40 % же андан көп бөлүгүн түзсө, имаратты же курулманы жалпы АӨО менен ушул тиркеменин
4-пунктунун талаптарын эске алуу менен жабдуу керек.

7. Имараттардын жана жайлардын жарылуу жана өрт коркунучу боюнча категориялары Кыргыз Республикасынын курулуш ченемдерине КР КЧ 21-01:2018 “Имараттардын жана курулмалардын өрт коопсуздугу” ылайык аныкталат.

8. Жарылуу жана өрт коркунучу бар заттар жана материалдар менен иштөөчү сырткы орнотмолорду АӨО жана АӨС менен коргоо, жарылуу жана өрт коркунучу боюнча жайлардын, имараттардын жана тышкы орнотмолордун категорияларын аныктоо КР КЧ 21-01:2018 “Имараттардын жана курулмалардын өрт коопсуздугу” курулуш ченемдерине ылайык аныкталат.

9. Тизмектин “Имараттар” жана “Жайлар” бөлүмүндө келтирилген имараттардын (жайлардын) аянтынын ченемдик көрсөткүчүнүн мааниси 5 % чегинде ашкан учурда имаратты (жайды) АӨО колдонбостон АӨС менен коргоого жол берилет.

10. Ф1, Ф2, Ф3 жана Ф4 функционалдык өрт коркунучу класстарындагы, АӨО Тизмегине ылайык корголгон имараттардын жайлары кошумча АӨС менен жабдылышы керек.

11. Ф5 функционалдык өрт коркунучу классындагы, Тизмекке ылайык корголуучу имараттардын жайлары үчүн адамдарды имараттан коопсуз эвакуациялоону камсыз кылууда АӨО иштөөсүнүн инерциясын эске алуу менен АӨС кошпоого жол берилет.

12. “Жайлар” бөлүмүндө тизмеленген, ошондой эле Тизмектин 31-пунктунда көрсөтүлгөн курулмалар алар курамына кирген имараттын багытынан көз карандысыз өрткө каршы коргоочу тийиштүү системалар менен жабдылат.

13. Май куюучу станциялардын жайларын өрткө каршы коргоо системалары менен жабдуу КР КЧ “Май куюучу станциялар. Өрткө каршы ченемдерге”, ошондой эле Тизмекке ылайык жүргүзүлөт.

14. Тизмекке кирбеген имараттар, курулмалар жана жайлар өрт коопсуздугунун эрежелери боюнча ченемдик документтердин талаптарына ылайык өрткө каршы коргоо системалары менен жабдылат.

15. Тизмек имараттарды, курулмаларды, жайларды жана жабдууларды АӨО жана АӨС түзүүнүн жана эксплуатациялоонун бардык этаптарында коргоону жөнгө салуучу өрт коопсуздугунун негизги талаптарын белгилейт.

16. Автоматтык өчүрүүчү орнотмонун тиби, өчүрүү ыкмасы, өрт өчүрүүчү каражаттардын түрү, өрт автоматикасынын орнотмосунун жабдууларынын тиби корголуучу имараттардын жана жайлардын технологиялык, конструкциялык жана көлөмдүк-пландоочу өзгөчөлүктөрүнө жараша долбоорлоочу уюм тарабынан колдонуудагы ченемдик-техникалык документтердин талаптарын эске алуу менен аныкталат.

17. Тизмек имараттарын, курулмаларын, жайларын жана жабдууларын коргоону жана АӨО жана АӨС жабдууларын аларды долбоорлоодо, реконструкциялоодо, капиталдык оңдоодон өткөрүүдө, функционалдык арналышын өзгөртүүдө, ошондой эле техникалык кайра жабдууда коргоону жөнгө салуучу өрт коопсуздугунун талаптарын белгилейт. Ошол эле учурда көрсөтүлгөн АӨО жана АӨС Кыргыз Республикасынын өрт коопсуздугун камсыз кылуу жаатындагы стандарттарынын, ченемдик-техникалык документтеринин талаптарына ылайык долбоорлонууга тийиш.

18. Башка ченемдер менен Тизмектин ортосунда карама-каршылыктар келип чыккан учурда, жогорку юридикалык күчкө ээ болгон ченемдик укуктук актыларды жетекчиликке алуу зарыл.

19. Тизмек корголуучу объекттер үчүн атайын техникалык шарттарды иштеп чыгууда колдонулушу мүмкүн.